CELEX: 62020TN0218
Language: el
Date: 2020-04-14 00:00:00
Title: Υπόθεση T-218/20: Προσφυγή-αγωγή της 14ης Απριλίου 2020 — Alkattan κατά Συμβουλίου

15.6.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 201/49
            
         
      Προσφυγή-αγωγή της 14ης Απριλίου 2020 — Alkattan κατά Συμβουλίου
      (Υπόθεση T-218/20)
      (2020/C 201/63)
      Γλώσσα διαδικασίας: η γαλλική
      
         Διάδικοι
      
      
         Προσφεύγων-ενάγων: Waseem Alkattan (Δαμασκός, Συρία) (εκπρόσωπος: G. Karouni, δικηγόρος)
      
         Καθού-εναγόμενο: Συμβούλιο της Ευρωπαϊκής Ένωσης
      
         Αιτήματα
      
      Ο προσφεύγων-ενάγων (στο εξής: προσφεύγων) ζητεί από το Γενικό Δικαστήριο:
      
                  —
               
               
                  να ακυρώσει τις ακόλουθες πράξεις, καθόσον αφορούν τον προσφεύγοντα:
                  
                              —
                           
                           
                              την εκτελεστική απόφαση (ΚΕΠΠΑ) 2020/212 του Συμβουλίου, της 17ης Φεβρουαρίου 2020, για την εφαρμογή της απόφασης 2013/255/ΚΕΠΠΑ σχετικά με περιοριστικά μέτρα κατά της Συρίας·
                           
                        
                              —
                           
                           
                              τον εκτελεστικό κανονισμό (ΕΕ) 2020/211 του Συμβουλίου, της 17ης Φεβρουαρίου 2020, για την εφαρμογή του κανονισμού (ΕΕ) αριθ. 36/2012 σχετικά με περιοριστικά μέτρα λόγω της κατάστασης στη Συρία·
                           
                        
            
                  —
               
               
                  να υποχρεώσει το Συμβούλιο να καταβάλει ποσό ύψους 500 000,00 (πεντακοσίων χιλιάδων) ευρώ προς αποκατάσταση κάθε είδους βλάβης που υπέστη ο προσφεύγων·
               
            
                  —
               
               
                  να καταδικάσει το Συμβούλιο στα δικαστικά έξοδα.
               
            
         Λόγοι και κύρια επιχειρήματα
      
      Προς στήριξη της προσφυγής-αγωγής, ο προσφεύγων προβάλλει τέσσερις λόγους.
      
                  1.
               
               
                  Με τον πρώτο λόγο προβάλλεται προσβολή των δικαιωμάτων άμυνας και του δικαιώματος σε δίκαιη δίκη, τα οποία θεμελιώνονται στο άρθρο 47 του Χάρτη των Θεμελιωδών Δικαιωμάτων της Ευρωπαϊκής Ένωσης και στα άρθρα 6 και 13 της Σύμβασης για την Προάσπιση των Δικαιωμάτων του Ανθρώπου και των Θεμελιωδών Ελευθεριών καθώς και στη νομολογία του Δικαστηρίου. Ο προσφεύγων φρονεί ότι έπρεπε να έχει τύχει ακρόασης προτού το Συμβούλιο της Ευρωπαϊκής Ένωσης λάβει τα περιοριστικά μέτρα εναντίον του και ότι, κατά συνέπεια, δεν έγιναν σεβαστά τα δικαιώματα άμυνάς του.
               
            
                  2.
               
               
                  Με τον δεύτερο λόγο προβάλλεται παράβαση της υποχρέωσης αιτιολόγησης (άρθρο 296, εδάφιο 2, ΣΛΕΕ). Ο προσφεύγων προσάπτει στο Συμβούλιο ότι περιορίστηκε σε αόριστες και γενικές διατυπώσεις χωρίς να αναφέρει, με ειδικό και συγκεκριμένο τρόπο, τους λόγους για τους οποίους εκτιμά, ασκώντας τη διακριτική εξουσία εκτίμησης που διαθέτει, ότι πρέπει να επιβληθούν στον προσφεύγοντα τα επίμαχα περιοριστικά μέτρα. Επομένως, δεν προβλήθηκε κανένα συγκεκριμένο και αντικειμενικό στοιχείο εις βάρος του προσφεύγοντος το οποίο θα μπορούσε να δικαιολογήσει τα επίμαχα μέτρα, η δε αιτιολογία του Συμβουλίου δεν παρέχει επαρκείς πληροφορίες στον προσφεύγοντα και είναι, πράγματι, τουλάχιστον αόριστη, γενική και ασαφής.
               
            
                  3.
               
               
                  Με τον τρίτο λόγο προβάλλεται πρόδηλη πλάνη εκτίμησης. Ο προσφεύγων προσάπτει στο Συμβούλιο ότι έκανε δεκτά, στην αιτιολογία που παρέθεσε προς στήριξη του περιοριστικού μέτρου, στοιχεία τα οποία προδήλως στερούνται πραγματικής βάσης, δεδομένου ότι τα προβαλλόμενα πραγματικά περιστατικά δεν έχουν, κατά την άποψή του, σοβαρό έρεισμα.
               
            
                  4.
               
               
                  Με τον τέταρτο λόγο, ο οποίος αφορά το αίτημα αποκατάστασης της προκληθείσας βλάβης, ο προσφεύγων προβάλλει ότι του αποδίδονται ορισμένες σοβαρές πράξεις, πράγμα το οποίο εκθέτει τον ίδιο προσωπικά καθώς και την οικογένειά του σε κινδύνους, τούτο δε καταδεικνύει τη σημασία της προκληθείσας βλάβης, δικαιολογώντας το αίτημά του προς αποκατάστασή της. Επιπλέον, ο προσφεύγων υποστηρίζει ότι οι οικονομικές δραστηριότητές του έχουν πληγεί σοβαρά και για μεγάλο χρονικό διάστημα.